Αριστοτέλης Αντωνίου

Ο Αριστοτέλης Αντωνίου (Μουζάκι Καρδίτσας, 1905 - Παρίσι, 21 Ιουνίου 1979) ήταν Έλληνας γιατρός, ο οποίος υπηρέτησε ως βουλευτής Τρικάλων. Καταγόταν από πολιτική οικογένεια της Καρδίτσας και σπούδασε ιατρική στη Γαλλία. Άσκησε το ιατρικό λειτούργημα και πολιτεύτηκε στα Τρίκαλα. Υπηρέτησε ως βουλευτής Τρικάλων από το 1963 ως το 1967 και από το 1974 ως το 1977.

 Βιογραφία 
Γεννήθηκε στο Μουζάκι της Καρδίτσας. Πατέρας του ήταν ο Αργύριος Αντωνίου. Σπούδασε Ιατρική στο Παρίσι από το 1923 ως το 1932 και αναγορεύτηκε διδάκτορας του εκεί Πανεπιστημίου. Εργάστηκε ως γιατρός στα Τρίκαλα από το 1932 και για πολλά χρόνια ήταν διευθυντής του Κρατικού Νοσοκομείου της πόλης. Επίσης, ίδρυσε την κλινική «Άγιοι Ανάργυροι» μετά το πέρας της περιόδου του Β΄ Παγκοσμίου Πολέμου.  

Η κάθοδός του στην πολιτική έγινε από πολύ νωρίς και ήδη το 1935 ήταν υποψήφιος βουλευτής Καρδίτσας με το Κόμμα Φιλελευθέρων του Ελευθερίου Βενιζέλου.
Πολιτεύτηκε για πρώτη φορά στην εκλογική περιφέρεια Τρικάλων το 1958 και μετά το 1961 χωρίς να πετύχει την εκλογή του.  Με την Ένωση Κέντρου εξελέγη βουλευτής Τρικάλων στις εκλογές του 1963 και επανεξελέγη βουλευτής στις εκλογές του 1964. Μητρώο γερουσιαστών και βουλευτών, 1929-1974, Αθήνα: Εθνικό Τυπογραφείο, 1977 (στον ιστότοπο της Βουλής των Ελλήνων), σελ. 54 (καταχώριση αρ. 56) .

Κατά τη διάρκεια της χούντας συνελήφθη και τέθηκε υπό κράτηση στην Ασφάλεια Τρικάλων, ως πολέμιος του καθεστώτος.Νεκρολογία: Αριστοτέλης Αργ. Αντωνίου, Η Βραδυνή, φύλλο 11ης Ιουλίου 1979, σελ. 13.

Στις εκλογές του 1974 εξελέγη ξανά με την Ένωση Κέντρου-Νέες Δυνάμεις, συγκεντρώνοντας 5.704 ψήφους. Ήταν υποψήφιος βουλευτής Τρικάλων και στις εκλογές του 1977, αλλά δεν εξελέγη.

Πέθανε σε ηλικία 74 ετών στις 21 Ιουνίου 1979 στο Παρίσι και κηδεύτηκε στην Καρδίτσα στις 23 Ιουνίου 1979Πέθανε ο τέως βουλευτής Αρ. Αντωνίου, Το Βήμα, 23 Ιουνίου 1979, σελ. 4.. Ο αδερφός του, Απόστολος Αντωνίου, ήταν επίσης βουλευτής και για πολλά χρόνια υπήρξε πολιτικός του συνεργάτης.

 Παραπομπές 

 Πηγές 


Κατηγορία:Βουλευτές Τρικάλων
Κατηγορία:Έλληνες ιατροί του 20ού αιώνα
Κατηγορία:Βουλευτές εκλεγμένοι με την Ένωση Κέντρου
Κατηγορία:Βουλευτές εκλεγμένοι με την Ένωση Κέντρου - Νέες Δυνάμεις